Author: kovac
Last saved by: jost
Company: Urad vlady

ÚRAD VLÁDY SLOVENSKEJ REPUBLIKY
                sekcia vládnej legislatívy

							         Na rokovanie vlády SR
                                                                                Dňa 21. júna 2005
                                                                                K materiálu 11320/2005
							         K bodu č. 1

S T A N O V I S K O
 
k návrhu zákona, ktorým sa mení a dopĺňa zákon Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov a o zmene a doplnení niektorých zákonov – k novému zneniu

I.

   	Návrh zákona, ktorým sa mení a dopĺňa zákon Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov a o zmene a doplnení niektorých zákonov predkladá na rokovanie vlády Slovenskej republiky podpredseda vlády a minister financií Slovenskej republiky Ivan Mikloš podľa plánu legislatívnych úloh vlády na rok 2005.

II.
Cieľom návrhu je úprava pôsobnosti Národnej banky Slovenska v súvislosti s jej výkonom integrovaného dohľadu a regulácie celého finančného trhu Slovenskej republiky a tiež reakcia na poznatky aplikačnej praxe.
Prechodom výkonu dohľadu nad finančným trhom v oblasti kapitálového trhu, poisťovníctva a dôchodkového sporenia z Úradu pre finančný trh na Národnú banku Slovenska od 1. januára 2006 sa rozšíri pôsobnosť tejto inštitúcie, nakoľko od začiatku roka 2006 sa súčasne stane nezávislým orgánom dohľadu a regulácie nad celým finančným trhom Slovenskej republiky. Národná banka Slovenska tak bude plniť nielen úlohy nezávislej centrálnej banky, ale bude tiež povinná svojou činnosťou prispievať k stabilite finančného systému ako celku, a tým prispievať k zmenšovaniu rizík vyplývajúcich z pôsobenia jednotlivých subjektov na finančnom trhu.
Súčasne s rozšírením pôsobnosti Národnej banky Slovenska je potrebné novým úlohám prispôsobiť tiež jej orgány, organizáciu a činnosť. Je preto potrebné novelizovať zákon Národnej rady SR č. 566/1992 Zb. o Národnej banke Slovenska v znení neskorších predpisov a v súvislosti s tým čiastočne aj zákon č. 747/2004 Z. z. o dohľade nad finančným trhom a o zmene a doplnení niektorých zákonov.

Návrh zákona bol predmetom riadneho pripomienkového konania a na rokovanie vlády SR sa predkladá bez rozporov.

		Návrh zákona nebude mať dopad na verejné financie, na štátny rozpočet, rozpočty obcí a rozpočty vyšších územných celkov.

III.

Legislatívna rada vlády SR prerokovala predmetný návrh na svojom zasadnutí dňa 14. júna 2005 a odporučila návrh zákona predložiť na rokovanie vlády SR v novom znení, v ktorom budú zapracované jej pripomienky a odporúčania.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu zákona, ktorým sa mení a dopĺňa zákon Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov a o zmene a doplnení niektorých zákonov sú  všetky pripomienky Legislatívnej rady vlády Slovenskej republiky (cca. 15 pripomienok) zapracované.                                                                                 

Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zákona, ktorým sa mení a dopĺňa zákon Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov a o zmene a doplnení niektorých zákonov v predloženom znení schváliť.

Bratislava 16.júna 2005
Vypracoval: M. Hatala

              Štefan  G r m a n
           		     generálny riaditeľ
	                                                            sekcie vládnej legislatívy